Document ID: 31993R1758

ΚΑΝΟΝΙΣΜΟΣ (ΕΟΚ) αριθ. 1758/93 ΤΗΣ ΕΠΙΤΡΟΠΗΣ της 1ης Ιουλίου 1993 για την τροποποίηση του κανονισμού (ΕΟΚ) αριθ. 1998/78 περί των λεπτομερειών εφαρμογής του συστήματος αντισταθμίσεως των εξόδων αποθεματοποιήσεως στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 1548/93 (2), και ιδίως το άρθρο 8 παράγραφος 5,
Εκτιμώντας:
ότι, στον κανονισμό (ΕΟΚ) αριθ. 1998/78 της Επιτροπής της 18ης Αυγούστου 1978 περί των λεπτομερειών εφαρμογής του συστήματος αντισταθμίσεως των εξόδων αποθεματοποιήσεως στον τομέα της ζάχαρης (3), όπως τροποποιήθηκε τελευταία από τον κανονισμό (ΕΟΚ) αριθ. 1714/88 (4), θεσπίζεται ότι η εισφορά αποθεματοποιήσεως οφείλεται τη στιγμή της διάθεσης του εν λόγω προϊόντος και καθορίζεται για το λόγο αυτό η έννοια της διαθέσεως- ότι προβλέπει, επίσης, ότι η μεταφορά των δικαιωμάτων ιδιοκτησίας της εν λόγω ζάχαρης, χωρίς έξοδό της από την εγκεκριμένη αποθήκη του βιομηχάνου, θεωρείται εντούτοις ως διάθεση-
ότι, σε περίπτωση αναδιαρθρώσεως, λόγω συγχωνεύσεως, εκποιήσεως βιομηχανιών παραγωγής ζάχαρης ή παύσεως των δραστηριοτήτων μιας βιομηχανίας που συνεπάγεται την μεταφορά του συνόλου των ποσοστώσεων υπέρ μιας άλλης βιομηχανίας παραγωγής ζάχαρης, πρέπει, επίσης, να μεταφερθούν τα δικαιώματα και οι υποχρεώσεις που προκύπτουν από την κοινή οργάνωση της αγοράς της ζάχαρης προς αυτή την τελευταία βιομηχανία, ειδικότερα της υποχρεώσεως εξοφλήσεως της χώρας αποθεματοποιήσεως για τα αποθεματοποιημένα προϊόντα- ότι, για να διευκολυνθεί η διαχείριση της αντισταθμίσεως των δαπανών αποθεματοποιήσεως, πρέπει να προβλεφθεί σε παρόμοιες περιπτώσεις ότι η μεταφορά της ιδιοκτησίας συνεπεία εργασιών αναδιαρθρώσεως, όπως αυτές καθορίζονται στο άρθρο 2 παράγραφος 1 του κανονισμού (ΕΟΚ) αριθ. 193/82 του Συμβουλίου της 26ης Ιανουαρίου 1982 περί θεσπίσεως γενικών κανόνων για τις μεταφορές ποσοστώσεων στον τομέα της ζάχαρης (5), δεν θεωρείται ως διάθεση εφόσον το προϊόν παραμένει αποθεματοποιημένο στην εγκεκριμένη αποθήκη του βιομηχάνου-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 12 δεύτερο εδάφιο στοιχείο γ) του κανονισμού (ΕΟΚ) αριθ. 1998/78 αντικαθίσταται από το ακόλουθο κείμενο:
"γ) η μεταφορά δικαιωμάτων ιδιοκτησίας της ζάχαρης χωρίς αυτή να εξέλθει από την εγκεκριμένη αποθήκη του βιομηχάνου.
Εν τούτοις,
- μία συμβατική υποχρέωση για τη χρηματοδότηση της ζάχαρης και εφόσον ο ενδιαφερόμενος διατηρεί το δικαίωμα του διαθέσεως της ποσότητας της εν λόγω ζάχαρης
ή
- μία μεταφορά ιδιοκτησίας συνεπεία μιας εργασίας αναδιαρθρώσεως που αναφέρεται στο άρθρο 2 παράγραφος 1 του κανονισμού (ΕΟΚ) αριθ. 192/82,
δεν θεωρείται ως διάθεση."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Ιουλίου 1993.

Labels: 11
4
17
6